钦定古今图书集成/明伦汇编/闺媛典/第012卷 > 《香奁体》前人
## 钦定古今图书集成/明伦汇编/闺媛典/第012卷 > 《香奁体》前人

“小院薰风满，闲庭白昼长。蜻蜓杨柳岸，㶉𪆟芰荷塘。
云合朱檐卸，山高翠阁凉。蔓滋青薜荔，芽长紫良姜。
帘幕深深地，阑干曲曲廊。淡烟瑶艸细，流水碧桃香。
幡影重门静，苔痕小篆荒。螭盘丹鼎雪，龙吸露台浆。
琴古翻新调，笙沈静旧簧。雨声犀角枕，月色象牙床。
掌上双鹦鹉，屏间两凤凰。石函藏宝剑，金钥启瑶箱。”
扇雉团清影，奁鸳试晓妆。霞绡衣窄索，云锦佩玎珰。
鬓拢金蝉矗，钗横玉燕翔。袂飘天水碧，裙溅郁金黄。
太液箫初远，蓬莱漏未央。流星飞碧落，零雨下银潢。
去去人千里，迢迢天一方。断肠。〈一作魂〉春洛浦，残梦夜
潇湘。